АҞӘА, мшаԥы 26 – Sputnik, Бадраҟ Аҩӡба. Аԥсуа хәыҷтәы акәашаратә ансамбль "Амцабз" алахәхеит арежиссиор, актиор Никита Михалков испектакль "12". Аспектакль аԥхьарбара мҩаԥган мшаԥы 24 рзы Атеатр ду асценаҿы.
"2007 шықәсазы сара акиносахьа "12" аҿы аепизодтә роль сыхәмаруан. Уи аахыс Никита Сергеи-иԥеи сареи аизыҟазаашьа бзиа ҳамоуп. Ҳаиқәшәарақәа раан аспектакль азы ахореографиа иадҳәалоу кавказтәи аелементқәа ҳрылацәажәон. Ҵыԥх иӡбан афильм "12" амотив ала аспектакль ықәыргылахарц", - ҳәа еиҭеиҳәоит ансамбль "Амцабз" анапхгаҩы Лаша Марыхәба.
Афильм "12" аҿы иҟоуп аепизод иабԥса дишьит ҳәа агәаанагара ззыҟоу ачечен ҷкәын абахҭаҿы ахьҭа данакы акәашара дахьалаго.
"Абахҭа данҭыҵ ашьҭахь акәашара далагоит. Иара ицкәашоит 26-ҩык ачечен ҷкәынцәа. Аԥхьа ари асцена аилкаара уадаҩын. Избанзар акино киноуп, аспектакль - уи даҽакуп", - ҳәа иҳәоит Марыхәба.
Атеатр Ду аҿы адраматә спектакль раԥхьаӡа акәны иддырбеит, ари асценахь аколлективгьы раԥхьаӡа акәны ицәырҵит ҳәа иҳәоит иара.
"Раԥхьаӡа акәны ари асценаҿ ҳақәгылеит. Игәадуроуп Аԥсны ахьӡала ҳақәгылара. Никита Михалков – ауаҩ ҟәыш, апрофессионал, доуҳала дҳадгылан. Ҭабуп ҳәа иаҳҳәоит ари аҩыза адунеитә сценахь ҳнеиртә алшара ахьҳаиҭаз. Аспектакль ашьҭахь аӡәаӡәала ахәыҷқәа игәыдиҳәҳәалон. Ҳаргьы аҳамҭақәа азырхианы иҳаман", - ҳәа иҳәоит ансамбль анапхгаҩы.
Лаша Марыхәба иҳәоит аколлектив милаҭрацәала ишышьақәгылоу.
"Ансамбль амилаҭрацәара ахореографиагьы ианыԥшуеит. Уажәы иҟоуп ацәажәарақәа аспектакль "12" атеатр арепертуар иалагалахоит ҳәа", - азгәеиҭеит иара.
Лаша Марыхәба аколлектив инанагӡаз акәашара ахақәиҭра, агәыҭбаара, афырхаҵара, ажәларқәа реиҩызара ирсимволуп ҳәа иҳәоит. Иара убасгьы иҳәеит апандемиа иахҟьаны аиубилеитә хәылԥазы изныкымкәа ишахыргахьаз.
"Амцабз" Москва еиҿкаау аԥсуа хәыҷтәы кәашаратә ансамбльуп. Напхгара аиҭоит Аԥсны акультура зҽаԥсазтәыз аусзуҩ Лаша Марыхәба. Еиҿкаан 2012 шықәсазы.